Cătălin Drulă, președintele USR, l-a acuzat, miercuri, pe premierul Marcel Ciolacu de „minciună” atunci când acesta declară că economia României se află pe trend ascendent, realitatea fiind, spune Drulă, inflația, scumpirile și deficitul de 3,3% din PIB.
Cătălin Drulă l-a acuzat, miercuri pe premierul și președintele PSD Marcel Ciolacu că minte în legătură cu starea economiei românești și că, în timp ce face declarații despre economia țării care „merge bine”, în realitate „România este băgată în faliment”.
„Cea mai mare minciună pe care o tot repetă Marcel Ciolacu este atunci când spune că ‘economia merge bine’. În timp ce iese la TV cu astfel de declarații de campanie, România este băgată în faliment”, a scris președintele USR pe pagina sa Facebook.
Cătălin Drulă spune că declarațiile premierului Marcel Ciolacu sunt contrazise de scumpiri și de inflația din România, „cea mai mare din Europa”.
„România este pentru a patra lună la rând campioana Europei la scumpiri. Avem cea mai mare inflație din Europa. Deficitul a ajuns la 3,3% din PIB, adică o gaură bugetară de 57,7 miliarde de lei, după primele patru luni ale anului.Investițiile străine directe au scăzut, în timp ce datoria crește. Doar în primele trei luni ale anului, împrumuturile au ajuns la 70 de miliarde de euro”, se arată în postarea liderului USR.
„În opt luni la guvernare, am adus României, prin PNRR, 28 de miliarde de euro pentru școli, spitale și autostrăzi. Banii sunt blocați pentru că PSD și PNL nu fac reforme. Nu a intrat niciun euro din banii destinați României pe anul 2023 din PNRR”, spune Drulă.
Președintele USR a mai scris: „Ce voia să spună Ciolacu e altceva. Le merge bine cu jaful public, le merge bine cu privilegiile, cu pensiile speciale, cu vilele și cu vacanțele de lux. Dar vom opri asta pe 9 iunie. Câștigăm alegerile și modernizăm România. Nu îi lăsa să îți fure viitorul”.